ยื่นแก้หนี้ครูสุดเงียบ ออมสินต่อเวลา2เดือน
ครูหวั่นเงื่อนไขกู้เพิ่มไม่ได้-หักเงินเดือนก่อน ออมสินเตรียมขยายเวลาอีก 2 เดือน
10 ส.ค. 2558

ครูหวั่นเงื่อนไขกู้เพิ่มไม่ได้-หักเงินเดือนก่อน ออมสินเตรียมขยายเวลาอีก 2 เดือน  
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า เตรียมเสนอที่ประชุมคณะกรรมการธนาคารกลางเดือน ส.ค.นี้ เพื่อขยายมาตรการช่วยเหลือลูกหนี้ครูและบุคลากรทางการศึกษาที่มีปัญหาชำระหนี้คืน หลังจากการเปิดลงทะเบียนในเดือน ก.ค.ที่ผ่านมา มียอดครูทั่วประเทศลงทะเบียนเพียง 5,000 ราย หรือเพียง 1% เท่านั้น จากลูกหนี้ครูทั้งหมดกว่า 5 แสนราย ที่มียอดสินเชื่อคงค้างกว่า 5 แสนล้านบาท 
ทั้งนี้ ธนาคารจะเสนอขยายเวลาเพิ่มอีก 2 เดือน ในเดือน ส.ค.-ก.ย.นี้ โดยการปรับโครงสร้างหนี้จะต้องได้รับความเห็นชอบจากสำนักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) 
“มีคนยื่นเข้าโครงการเพียง 5,000 ราย ที่เหลือน่าจะไม่ทัน หรือบางคนอาจอยู่ระหว่างตัดสินใจ เนื่องจากครูที่เข้าโครงการนี้แล้วจะไม่สามารถขอกู้เงินก้อนใหม่กับสหกรณ์ได้อีกจนกว่าจะใช้ของเดิม และต้องเซ็นยินยอมให้ธนาคารหักบัญชีเงินเดือนจากต้นสังกัดคือ กรมบัญชีกลางได้”นายชาติชาย กล่าว